Dolerit

Dolerit (tež pojmenowany jako diabas abo mikrogabro, wopačnje jako lamprofyr) je žiłowa magmatiska kamjenizna, kotra wobsteji z žiwcow (plagioklasow) a pyroxenow (zwjetša z awgita). Plagioklas (labradorit abo anortit) ma běłu hač zelenu barbu, awgit je čorny. Dale móža być zastupjene oliwin, ćmowa błyšćinka (biotit), křemjeń abo rudne mineralije (chalkopyrit, pyrit abo magnetit). Dolerit ma čornoběłu hač čornozelenu barbu a zwjetša srjedźne zorna, na kromje žiłow małe zorna. Wón twori žiły w zornowcu abo granodioritu. Samsnu zestawu matej stołpowc (wulkaniska magmatiska kamjenizna) a gabro (hłuboka magmatiska kamjenizna). Dolerit so daloko a šěroko wužiwa jako twarski a dekoratiwny kamjeń. Je jara rozšěrjeny we Łužiskich horach w Sakskej a Čěskej.

 Dolerit we Łužicy 
Typiskej kamjeniznje w Hornjej Łužicy stej zornowc a granodiorit. W nich namakaja so wšelako dołhe (hač do wjacorych stow metrow) a wšelako šěroke (wjacore dźesatki centimetrow hač do dźesatki metrow) žiły dolerita. Dolerit wudobywa so w aktiwnej skałe w Zdźarju, Habrachćicach a Oberottendorfje.

 Galerija 

 Žórła 

 Literatura 


 Wotkazaj 

Kategorija:Kamjenizna